Bulls se Sadie wil tasse pak | Nuus24
Bulls se Sadie wil tasse pak
Kaapstad – Die Bulls se Kaapse aanwins Johann Sadie het sy franchise gevra om hom van sy kontrak vry te stel.Volgens SuperSport.com het die voormalige senter van die Stormers aangedui dat hy sy rugbyloopbaan by 'n ander span wil voortsit. Dít ná slegs sewe maande by die Bulls waar hy volgens berigte R1,4 miljoen 'n seisoen betaal word.Die 23-jarige het 'n frustrerende seisoen beleef weens beserings en 'n swak spelpeil. En sedert hy mank van die veld gestap het in die Bulls se openingswedstryd teen die Sharks, sukkel hy om die 22-tal te haal.Die afrigter, Frans Ludeke, het bevestig dat Sadie moontlik verplaas kan word."Ons is deeglik bewus van Johann se situasie en sy toekoms. Hy is bekommerd dat hy weens beserings nie die speelkanse kry wat hy benodig nie. Hy wil op die veld kom om homself in 'n posisie te vestig, maar is bekommerd dat hy dit tans nie kan doen nie," het Ludeke gesê. "Ons sal altyd na 'n speler se situasie kyk en dit ter harte neem. Ons sal met die speler konsulteer en 'n besluit neem wat die beste vir sy loopbaan is. Ons het hom die groenlig gegee om na ander opsies te kyk sodat hy kan sien of daar dalk beter geleenthede by ander provinsies is," het die breier Donderdag aan SuperSport gesê.Vir die jongste sportnuus volg Nuus24Sport op Twitter.– SuperSport.com